
Решение №557/11.01.2013 по нак. д. №1793/2012 на ВКС, НК, I н.о.
 


	
	 В ИМЕТО НА НАРОДА	
	 	
	 Върховният касационен съд на Република България, първо наказателно отделение, в открито заседание на двадесет и първи ноември две хиляди и дванадесета година, в състав:	
	 	
	 ПРЕДСЕДАТЕЛ:ЕЛЕНА ВЕЛИЧКОВА	
	 	
	 ЧЛЕНОВЕ: БЛАГА ИВАНОВА 	
	 	
	 ПЛАМЕН ПЕТКОВ	
		
	при участието на секретаря:Аврора Караджова	
	 	
	и в присъствието на прокурора: Мадлена Велинова	
	 	
	изслуша докладваното от Съдия Елена 	
	 	
	Величкова	
	 	
	касационно нох. дело №1793 	
		
	по описа за 2012 година	
		
	Срещу въззивна присъда по внохд.№81/2012 г. на Окръжен съд гр.Благоевград е подадена касационна жалба от подсъдимия М. М. Б.. 	
	 	
	В съдебно заседание жалбата се поддържа от защитник, с доводи за съществени процесуални нарушения и нарушение на закона.	
	 	
	Представителят на Върховната касационна прокуратура намира постановена присъда при спазване на процесуалните правила и закона, наложеното наказание справедливо, а жалбата изцяло неоснователна.	
	 	
	Върховният касационен съд на РБ първо наказателно отделение, като съобрази становищата на страните и за да се произнесе взе предвид следното:	
	 	
	С присъда от 22.06.2012 г. постановена по внохд.№81/2012 г. на Окръжен съд гр.Благоевград е отменена оправдателна присъда по нохд.№1475/2008 г. на Районен съд гр.Петрич и вместо това подсъдимия М. Б., е признат за виновен на 13.01.2008 г. в района на [населено място] превел през границата на страната група хора - чужди граждани-един украински и тримата граждани на Р Г.,без разрешението на надлежните органи на властта, поради което и на основание чл. 280 ал. 2 т. 3 НК вр. с ал. 1 НК и при условията на чл. 54 НК е осъден на лишаване от свобода за срок от една година и шест месеца, при строг първоначален режим и глоба в размер на 2000 лв.	
	 	
	ПО ЖАЛБАТА на под.Б.: 	
	 	
	Доводите за съществени процесуални нарушения са в няколко насоки: 	
	 	
	-спори се включването от въззивния съд в доказателствената съвкупност на резултатите от проведените на досъдебното производство разпознавания по снимки, които били в грубо нарушение на процедурата	
	 	
	-твърди се, че в нарушение на процесуалните правила, за преводач при това процесуално следствено действие /разпознаването / е бил назначен обвиняем по друго дело, с мярка за неотклонение задържане под стража	
	 	
	-спори се и „разпознаването „ на къщата на под.Б.	
	 	
	-превратно били тълкувани от въззивния съд доказателства по делото, за да се приеме, че на инкриминираната дата подсъдимия е управлявал лек автомобил, който съпругата му продала на св.К.	
	 	
	-даден бил приоритет на доказателствата събрани при груби нарушения на процесуалните правила	
	 	
	Оплакванията са неоснователни.	
	 	
	Инстанционните съдилища са събрали необходимия и достатъчен обем доказателства и доказателствени средства, по предвидения в НПК процесуален ред.На възраженията за допуснати на досъдебното производство „съществени процесуални нарушения” въззивния съд е изложил пространни съображения на л. 37 и л. 38 от мотивите на присъдата, които се споделят от Върховният касационен съд, поради което и не се преповтарят.	
	 	
	Законосъобразно по реда на чл. 281 ал. 1 т. 4 НПК са включени показанията на трите грузински гражданки дадени пред съдия в разпита им на 1.02.2008 г.Съобразени са и одобрените споразумения с четиримата свидетели за извършени от тях престъпления по чл. 279 НК на 13.01.2008 г.	
	 	
	По отношение на къщата на подсъдимия са съобразени не само атакуваната снимка на л. 173 и л. 174 от досъдебното производство, но и показанията на св.Г. и св.П.,като на самия албум е отразено, че това е „възлова снимка на посочената къща „.	
	 	
	Събраните по делото доказателства са подложени на задълбочен анализ, като липсва „приоритет „ на едни или други доказателства и доказателствени средства.Изводите за новите фактически положения приети от въззивния съд, а именно, че „ подсъдимия е този който е превозил с лек автомобил марка „Фолксваген” тъмносин на цвят и известно време превел пеша, четиримата чужденци от къщата в [населено място] до непозната местност на територията на Р Гърция „ са основани на обективно и пълно изследване на всички доказателства по делото и почиват на правилата на формалната логика.	
	 	
	При правилно и безпротиворечиво установени факти и закона е приложен правилно.Подсъдимия на инкриминираната дата е превел през границата на страната четирима чужди граждани, без разрешение на надлежните органи на власт и по този закон е осъден, т.е. приложен е закона, който е следвало да бъде приложен.	
	 	
	Незаконосъобразно въззивния съд, не се е произнесъл по приложението на чл. 68 ал. 1 НК,но този пропуск може да бъде поправен по реда на чл. 306 ал. 1т. 3 НПК.В тази връзка, няма как да бъде споделено съображението в мотивите на присъдата, че това произнасяне ще стане „ след решаване окончателно на въпроса за вината на подсъдимия „, след като този съд вече има произнасяне по т. 1 на ал. 1 на чл. 301 НПК, а задължението за произнасяне по приложението на чл. 68 НК е в т. 8 на същия текст.	
	 	
	Наказанието на подсъдимия е явно несправедливо, но не в сочената от защитата посока.Липсата на протест обаче лишава Върховният касационен съд на РБ от възможност да поправи този порок.	
	 	
	По изложените съображения Върховният касационен съд на РБ първо наказателно отделение намира постановената въззивна присъда законосъобразна и при спазване на процесуалните правила, а жалбата на подсъдимия Б. изцяло неоснователна.	
	 	
	Ето защо и на основание чл. 354 ал. 1т. 1 НПК Върховният касационен съд на РБ първо наказателно отделение 	
	 	
	 РЕШИ: 	
	 	
	 ОСТАВЯ В СИЛА въззивна присъда по внохд.№81/2012 г. на Окръжен съд гр.Благоевград, с която е отменена присъда по нохд.№1475/2008 г. на Районен съд гр.Петрич.	
	 	
	 ПРЕДСЕДАТЕЛ: 	
	 	
	 ЧЛЕНОВЕ: 	
		
	

[image: ] Ex-Lege.Info	



Ex-Lege.Info 		стр. 2 от 2
image1.png




